Farris (mineralvann)

**Farris** er Norges eldste kommersielt produserte mineralvann, først tappet i 1907. Merket eies og distribueres i dag av Ringnes, og er markedsledende i Norge. Farris har siden starten vært produsert i Larvik.

## Historie

### Larvik Bad
Forhistorien for produksjon av mineralvannet Farris var opprettelsen av kurbad ved Larvik på 1800-tallet. *Karin Linaaes bad* var åpent i årene 1843-1858, og videreført og utvidet ved hjelp av *Laurvig Bad* («Larvik bad») fra 1880; fra 1920-årene ble det hetende «Farris bad».

På en spasertur langs Farriselva i 1875 hadde den unge legen Ingebrigt Christian Holm oppdaget nok en kilde, som han kalte «Josefine-kilden» etter sin kone. Med kongelig tillatelse fikk han omdøpt «Josefine-kilden» til «Kong Haakons kilde» og kilden fra Linaaes dager til «Dronning Mauds kilde». 16. august 1907 ble vannet for første tappet for salg, under navnet «Salus» (latin: «helse», «velferd») etter den romerske gudinnen for trygghet og velvære. Selgerne brukte den kongelige tilknytningen til markedsføring: «*Kong Haakon foretrekker Salus fremfor andre mineralvann*». I 1915 ble det nye navnet, «Farris», tatt i bruk, med tanke på Farrisvannet ved Larvik, og at navnet gjorde seg bedre i utlandet. 

I tillegg til forskjellige typer bad inneholdt kurbadet også en «drikkepaviljong» hvor gjestene fikk servert spesielt jernholdig brønnvann. Laurvig Bad ble populært i inn- og utland med besøk av blant andre Bjørnstjerne Bjørnson og en kapasitet på 300 gjester. I en annonse fra 1890-årene omtales det som «*det fortrinnelige, velsmagende Taffelvand fra Laurvig Bads [[radioaktiv]]e, [[alkalisk]]e Mineralvandskilde*...[Dr. Holm anbefaler at] *Farris anvendes kurmessig ved Gigt, Nyregrus, Kronisk [[revmatisme|Rheumatisme]], ved Katarr i Svælg, Aandedræts og Fordøielses Organer samt efter Infektionssygdomme*».

### Produksjon
Vannet ble for første gang tappet ved Vestfold bryggeri under navnet «Salus» 16. august 1907. En egen fabrikk for produksjon av mineralvannet ble påbegynt i 1912 på Bøkkerfjellet i «hovedbyen» i Larvik, tegnet av arkitektene Christian Morgenstierne og Arne Eide. Allerede i 1915 ble anlegget utvidet etter Eides tegninger. Det nye fabrikklokalet ble tatt i bruk i samme år, og er i fortsatt drift (utbygget igjen i 1980). I 1915 ble merkenavnet endret til «Farris». Navneendringen fant sted for å unngå forveksling med utenlandske produkter.

I 1970-årene ble Farris tilgjengelig i hele Norge, og i 1976 for første gang tappet i litersflasker, og «Farris naturell» («Blå») ble introdusert i 1988. Før den tid ble Farris forhandlet med noe høyere kullsyrenivå enn i dag. I 1993 kom Farris for første gang på plastflasker. 

Farris har siden 1993 vært eid av Ringnes bryggeri. Det produseres varianter med forskjellig smakstilsetning. Årsvolumet er på ca. 40 millioner liter.

### Kongelig tilknytning
De opprinnelige grunnvannskildene ble med kongehusets tillatelse oppkalt etter kong Haakon VII og dronning Maud. Den nye kilden oppdaget i 1988 ble oppkalt etter kong Olav V. Farris var et av få merkenavn som hadde predikat som hoffleverandør mens denne ordningen ennå eksisterte i Norge. Farris har fortsatt en avtale med kongehuset om gratis levering av Farris der kongen til enhver tid befinner seg. I okkupasjonstiden fikk Farris forbud mot å markedsføre vannet gjennom henvisning til kongehuset, da dette ble ansett som propaganda for kongen.

## Vannet
### Kilder
Mineralvannet ble opprinnelig tappet fra to kilder fra samme vannåre, kjent som *Kong Haakons kilde* og *Dronning Mauds kilde*. Siden 1988 har vannet blitt tappet fra den 21 meter dype *Kong Olavs kilde*. Disse grunnvannskildene ligger nedenfor Bøkeskogen, og har sitt opphav i regnvann som filtreres gjennom morenemateriale. I filtreringsprosessen berikes vannet med ulike salter og mineraler m.m. En vanlig misforståelse er at mineralvannet tappes direkte fra innsjøen Farris, men dette er altså ikke korrekt.

### Mineralinnhold
Vannet som tappes fra kilden inneholder svovel, og dette fjernes før tapping gjennom et aktivt kullfilter. Farris inneholder følgende mineraler: Natrium 455&nbsp;mg/l, magnesium 31&nbsp;mg/l, kalsium 28&nbsp;mg/l, kalium 16&nbsp;mg/l, klorid 667&nbsp;mg/l, hydrogenkarbonat 300&nbsp;mg/l, sulfat 11&nbsp;mg/l og silisium 6 mg/l. Totalt mineralinnhold 1&nbsp;400&nbsp;mg/l.

### Helsebringende effekt
Allerede før mineralvannet ble produsert for salg ble det markedsført som helsebringende. Dr. Holm anbefalte at vannet fra Farriskildene kunne brukes kurmessig mot så forskjellige sykdommer som bl.a. gikt, nyregrus og katarr. Det har blitt hevdet at vannet kunne kurere urinsyregikt og den skotske dikteren Robert Herring skrev at vannet kunne rense kroppens arterier for urinsyre.

## Design
Farris' nye blå glassflaske (0,33 l) fikk i 2001 Norsk Designråds hederspris for god design. Den ble utformet av Strømme Throndsen Design (flasken) og Scandinavian Design Group (etikett). I omtalen het det bl.a. at «Flasken gir verdier som naturlig renhet, friskhet og vannkvalitet et elegant uttrykk. Totalt sett er dette sterk kommunikasjon der flaskens form, farge og etikettens design og plassering går opp i en høyere enhet.»

## Referanser


## Eksterne lenker
*